יסמין אבן

קריירת סולו

ב-1999 הוציאה לרדיו באופן עצמאי מספר קטעי מוזיקה אלקטרונית שהפיקה, ששודרו ברצועת הלילה של גלגלצ.
2004 - האלבום הראשון, "יסמין אבן" (נענע דיסק), אותו הפיקה עם חיים לרוז.
2006- האלבום "רסיסים" (MCI) אותו הפיקה עם אלי אברמוב.
2007- אלבום שירי הילדים "החלום שלי הלך לאיבוד". האלבום, שכולל שירים וסיפורים קצרים לילדים,  עובד להצגה מוזיקלית עם מרינה פיינגולד וגלית נוסן.
2011 - אלבומה הרביעי, פרויקט "לחשים", היה אלבום קונספט כפול של שירי משוררים ישראלים אותם הלחינה והפיקה, והוא יצא ב-2011. באלבום מתארחים חמי רודנר, אבי בללי, דן תורן, ערן צור, נתן סלור, עמית ארז, קרן הדר, לימור עובד וסימה לוי דוכין. האלבום יצא בתו השמיני, והיווה בסיס לפינה בתוכנית "ספרים רבותיי ספרים" בגלי צה"ל [מצורף מקור]. האלבום דורג שלישי על ידי גולשי אתר המוזיקה "נטו" במסגרת סיכום אלבומי השנה. המשוררים עצמם השתתפו באלבום והקריאו את השירים.
אבן איירה חלק מעטיפות האלבומים והסינגלים.
העלתה מופעי יחיד  בפסטיבל הפסנתר, פסטיבל אולטרסאונד, פסטיבל אשה, פסטיבל תל אביב למוזיקה, פסטיבל ימי זמר, פסטיבל צלילי ילדות, פסטיבל קולה של המילה, "לבונטין 7", "בארבי"  ורבים אחרים, ומופיעה ברחבי הארץ. לקחה חלק באינספור מופעי מחווה  גדולים בפסטיבל "אשה", "צוותא", המדיאטק,  מרכז "ענב", בית אריאלה ועוד, והשתתפה בקביעות בטקס יום הזיכרון האלטרנטיבי "חלל".
ב-2010  נמנתה עם משתתפי מופע שהורכב מהמוזיקאים המובילים שיצאו מהעיר חולון (רוקפור, עמיר לב, 30, פיטר רוט, דן תורן, זאב נחמה, אפרים שמיר, דודי לוי, אמילי קרפל, עמיר רוסיאנו, מופע הארנבות של ד"ר קספר ואמנים נוספים) במסגרת פסטיבל ימי זמר בעיר.

בשנת 2014 זכתה בתחרות מיוחדת בה השתתפו כ-150 אמנים ישראלים שהגישו שירים באנגלית. [מצורף מקור] המפיק הבריטי דאנטון סאפל (שעבד עם קולדפליי ומוריסיי) ואנשי צוותו היו השופטים בתחרות. בעקבות הזכייה, הגיע סאפל לארץ להפיק את השיר של אבן, "TIME". את המאסטרינג לשיר עשה פיט מאהר (שעובד עם לנה דל ריי, דפש מוד והרולינג סטונס), ואת המיקס - מרתה סלוני (שעבדה עם ביורק).
בשנת 2016 הוציאה מיני אלבום באנגלית, "ECHOES", תחת השם JASMIN STONE. האלבום, שאת שיריו כתבה והלחינה ואת רובם הפיקה, זכה לבקורות משבחות בארצות הברית ובאירלנד.
ב-2017 חתמה על חוזה הפצה בינלאומי בלייבל "קרייז". יציאת האלבום לוותה בוידאוקליפים שנוצרו באנימציה תלת ממדית והוקרנו במסגרת פסטיבל "אנימיקס". חומרים נוספים שלה נכללים בקטלוג לייבל הבוטיק "Friendly fire".
ב-2017 יצא האלבום "כנפיים", המבוסס על לחנים של אבן לשירי המשוררת נטשה שלקוב. באלבום, שהופץ לרשת "האוזן השלישית" בלבד, השתתפו כמבצעים אורחים אסף אמדורסקי, אולה שור סלקטר, בני בשן, דן תורן ונתן סלור. אבן הפיקה מוזיקלית את האלבום. יציאתו לוותה בשני וידאוקליפים.
שירים מתוך אלבומיה נכנסו לפלייליסט של "רדיו ללא הפסקה", "רדיוס", 88FM ותחנות רדיו נוספות.

הרכבים ושיתופי פעולה

2003 - השתתפה באלבום - פרויקט "שרות לאה גולדברג " עם השיר "אהבתי הראשונה", אותו הלחינה, הפיקה וביצעה.
2004 - השתתפה באלבום - פרויקט "סימנים - מירון ח. איזקסון" עם השיר "מה קדם", אותו הפיקה, הלחינה וביצעה.
ב-2004 צורפה אבן ללהקת "הקליק" כקלידנית, במסגרת האיחוד ההיסטורי, וניגנה בלהקה במשך מספר שנים.
בתקופה זו צולמו מספר וידאוקליפים של "הקליק" שביימה יעל בדרשי. ב-2011 יצא האלבום "28.3.2005" בו אבן מנגנת.
אבן משתפת פעולה עם המוזיקאי נתן סלור מ-1998:
אבן השתתפה בכתיבת רוב השירים באלבומו "25 שעות", וכן הייתה שותפה בעיבודים המוזיקליים לצד סלור ואלי אברמוב. סלור ואבן הלחינו והקליטו שירים לאלבומי המחווה לביאליק ("אחרי מותי"), תרצה אתר ("תמונת רגע") ושמשון חלפי ("אותו רקיע") – שלושתם יצאו ב"אן אם סי". כמו כן יצרו את שיר הנושא לדרמה "בלי דף הוראות" (סרט עם מיטל דוהן וליאת גליק מ-1999). כמו כן הלחינו וביצעו שירים עבור פרויקטים שונים של גל"צ.
הם הלחינו שיר לאלבום "מילים: מאיר גולדברג" (ולקחו חלק במופע האלבום) ותרמו שירים לאלבום הבכורה של רוני אלטר וכן לאלבום ולמופע של לימור עובד (מופע שזכה במספר פרסים בפסטיבל למוזיקה יהודית בהולנד). כמו כן העלו מופעים עם ליאורה ריבלין וקרן הדר.
ב-2011 כתבה עם נתן סלור את רב השירים לאלבום-הפרויקט "לא זוכר את אתמול" . באלבום זה ובקודמו התארחו זמרים שונים, ביניהם
ג'וזי כץ, רונה קינן, רוני אלטר, קוואמי, אלונה דניאל וקרני פוסטל. שני האלבומים לוו בסדרת מופעים.
שירים מתוך אלבומים אלה נכנסו לפלייליסט של גלגלצ, ערוץ 24, רדיו תל אביב, 88FM ותחנות רדיו נוספות.
את השיר "ילד עם קוף" מאלבומו הראשון של סלור חידשה בהמשך שילה פרבר. ב-2017 כתבה עם סלור את המילים לשיר "האור בחלון" שהלחין אלון לוטרינגר ויצא כסינגל.
באותה שנה הלחינו יחד את "שיר עידוד" עבור מופע המחווה לתרצה אתר, "מערבה מכאן", אחד המופעים המרכזיים בפסטיבל ישראל 2017. השיר נכלל בהמשך גם במופע "נשים כותבות שירה" של ערן צור. עוד ב-2017 השתתפו שניהם באלבום "ילד חלל" של רועי צמח. ב-2019 נבחר שיר שכתבו, "SUPERNATURAL", לפתוח את אירועי תחרות הגרנד פרי הבינלאומית בהתעמלות אמנותית בהיכל הטוטו בפארק פרס. אבן הופיעה עם השיר יחד עם הזמרת מתקה בן ציון בטקס הפתיחה של התחרות, ששודר במספר מדינות בעולם.

ב-2019 עיבדה וביצעה את השיר "חוף גורדון" בפרויקט "האדמה שלי היא שירים" של דן תורן, עמיר רוסיאנו ודורון פלסקוב.

בתיאטרון

אבן כתבה מוזיקה לעשרות הצגות תיאטרון. בין היתר הלחינה מוזיקה להצגות בתיאטרון באר שבע, פסטיבל ישראל, התיאטרון הקאמרי, פסטיבל פותחים במה בתיאטרון בית לסין, פסטיבל צלילי ילדות, תמונע, בית צבי, הסימטה, יורם לוינשטיין, פסטיבל סתיו תיאטרוני (4 הצגות שהלחינה להן זכו במקום הראשון בפסטיבל), פסטיבל "כל הארץ במה" (אחת ההצגות זכתה במקום הראשון), ועוד. בחלקן גם ניגנה/שרה.
עבדה עם במאים שונים, ביניהם שלמה פלסנר ("גן ריקי"), אורי אגוז ("ציפור לא תדע"), כפיר אזולאי ("פדרה", "קן הקוקיה", "דפוק ת'זר", "תמונות ציד מבווריה", "חתונת הדמים"), שלומי ליברמן ("בוץ", "ירמה", "רומיאו ויוליה", "שיכחה", "אדם בתוך עצמו", "פנדו וליז", "החברים"), יוליה פבזנר ("החלום שלי הלך לאיבוד", הצגת ילדים שכתבה והלחינה אבן, במסגרת פסטיבל צלילי ילדות), ירון פריד ("הבלונדיניות"), דרור טפליצקי ("נעורי ורדלה"), אלעד שרעבי ("ריאקציה" מאת ארז מירנץ), רוז משיחי ("הנפש הטובה מסצ'ואן" מאת ברטולט ברכט, "קרום" מאת חנוך לוין, "הצוענים של יפו", "אל נקמות", "יאקיש ופופצ'ה", "קן הקוקיה", "לוויה חורפית", "החולה המדומה", "גם הוא באצילים", "אמא קוראז' וילדיה", "מהפכת הנשים" - כולל כתיבת מילות פזמונים, מופע התיאטרון-מחול "רק רגע"), זאב קלאתי ("לילה עם לולה" שתועדה גם בסרט דוקומנטרי), בת שבע גרנט ("ביבר הזכוכית" מאת טנסי ויליאמס), שרון בר זיו ("מגרד לי"),מלי גולד ("אומי") ועוד רבים.
בנוסף תרמה לחנים למופעים תיאטרליים-מוזיקליים שונים, בבימוי דני הורוביץ, חנה מרון, עינת בסר ועוד, שהועלו ב"צוותא", בתיאטרון הקאמרי ועוד.
בשנת 2016 עלה המחזמר "בית המצוות", שאת שיריו כתבה והלחינה, בפסטיבל "חג המחזמר" בבת ים. במחזמר, שעלה בשיתוף עם תיאטרון "הבימה", השתתפו רפי ויינשטוק, אפרת כהן ושחקנים רבים נוספים, והוא לווה בתזמורת סימפונית. המחזמר היה אחד משלושה שהתקבלו לפסטיבל מתוך 63 הצעות שהוגשו באותה השנה. הוא הוצג בהיכל התרבות בת-ים וזיכה את משתתפיו במספר פרסים.

בעולם האמנות הפלסטית

אבן כתבה עם נתן סלור מוזיקה לעבודת וידאו של נלי אגסי במוזיאון היידלברג בגרמניה (2000) ולעבודות נוספות של האמנית בבריטניה, וכן השתתפה במופע סאונד ווידאו של הקבוצה הבריטית "טורנדו" בביאנלה לוידאו ארט 2003, במרכז לאמנות דיגיטלית בחולון. ב-2009 יצרה מוזיקה לעבודת וידאו של אורי דותן שהוצגה באוסטריה. אצרה פרויקט וידאו ארט (וכן הלחינה לו את המוזיקה) בפסטיבל "אשה" . יצרה מיצג סאונד וטקסט בתערוכה "האם אמנות יכולה לרגש" (2000). שיר שהלחינה שולב בפרויקט וידאו-ארט שירה של ללי ציפי מיכאלי, שהוצג בסינמטק ת"א ובפסטיבל אפוס. ככותבת-מאיירת, הציגה עבודות בפסטיבל הקומיקס ת"א (2005), ובמוזיאון הקומיקס בחולון (במסגרת התערוכה השנתית על שם פרידל שטרן - בשנים 2015, 2016, 2018). ב-2016, בעקבות הזכייה בתחרות "להעיר", הציגה עבודה בינתחומית שיצרה (עבודה המשלבת טקסט, סאונד ווידאו) בביתן הישראלי של ועידת האו"ם לאורבניות "הביטאט 3" בקיטו, אקוודור. העבודה הוצגה גם במוזיאון המדעטק חיפה, במסגרת כנס איגוד המתכננים השנתי 2017, ובמטה המרכזי של ארגון ה - OECD בפריז.
עבודה נוספת מוצגת במוזיאון הווירטואלי MOCA לאמנות המחשב וכן הוקרנה ב-2018 בפסטיבל הבינלאומי לסרטי שירה "The institute" באתונה.
כמו כן השתתפה אבן כמצולמת בתערוכה "לראות את הקול" של הצלם אילן בשור.

בעולם הספרות והעתונות

ב-2007 יצא ספר שיריה הראשון, "אשה באלכסון" (הוצאת כרמל, בתמיכת קרן עמוס).
שירים מתוכו פורסמו ב"עתון 77", "גג", "מאזנים", "עמדה", "מראה", "ביטאון שירה", "המסדרון", "מוטיב", במדורי הספרות של "מעריב", "ידיעות אחרונות" (ynet), "הארץ", כתבי עת מקוונים כ"יחידה", "נתיבים", "חוטם" ואחרים. בעקבות כך השתתפה בפסטיבל המשוררים במטולה, בפסטיבל "שער" לשירה, פסטיבל "גג" של איגוד הסופרים ובפסטיבל המשוררים של ת"א. שירים שכתבה לילדים פורסמו בכתב העת "הפנקס".
ב-2013 נכלל שיר שכתבה, "אשה סגולה", באנתולוגיה "מלכה עירומה", בעריכת דורית ויסמן (אנתולוגיה שהוותה בסיס למופע בפסטיבל ישראל). כתבה (ואיירה) מאמרים, ראיונות, טורים וסיפורי קומיקס קצרים שהתפרסמו בעתונים ואתרים שונים ("אנשים", "פנאי פלוס", עתון "תל אביב" (מקומון), עתון "זבנג", "יקום תרבות", "שחרזדה" ועוד). ב-2013 איירה את הספר "הנערה מחנות התקליטים" של רועי צמח ועיצבה את הלוגו של הוצאת "קיד זמנהוף". ב-2016 השתתפה באנתולוגית השירה "צלע מן האדם" בעריכת שושנה ווג, עם השיר "אתי", ובאנתולוגיה "שירה על שירה". ב-2018 הופיעו שיריה באנתולוגיות "מגירות שקופות" ו"בשדה כובס". שיר אחר הוצג במסגרת תערוכת שירים במוזיאון היכל שלמה.
הקימה אתר אינטרנט, "לחשים ועוד", ובו איגדה שירי משוררים ותיקים ובני זמננו. אפשר לשמוע ולראות בו גם את קולותיהם ותמונותיהם של המשוררים, ולקרוא את קורות חייהם. בין המשוררים בני זמננו נמנים נורית זרחי, רוני סומק, אמיר אור, רחל חלפי, רפי וייכרט, מאיה בז'רנו, מיכל סנונית, יחזקאל נפשי, ציפי שחרור, מירון ח. איזקסון, ללי ציפי מיכאלי ועוד .
ארגנה והנחתה ערבים ספרותיים במסגרות שונות.